b'\n_START_ARTICLE_\nBlodtryksm\xc3\xa5ling\n_START_PARAGRAPH_\nBlodtryksm\xc3\xa5ling anvendes af sundhedspersoner mange steder i sundhedssektoren. Det er en af de mest almindelige observationer, idet det giver et godt fingerpeg om patientens umiddelbare tilstand. _NEWLINE_Blodtrykket kan m\xc3\xa5les elektronisk, auskultatorisk eller palpatorisk. Der er fordele og ulemper ved alle metoder._NEWLINE_Det er smertefrit at f\xc3\xa5 m\xc3\xa5lt sit blodtryk; enkelte kan opleve et kortvarigt ubehag, n\xc3\xa5r blodtryksmanchetten pumpes op og strammer om overarmen.\n_START_SECTION_\nElektronisk blodtryksm\xc3\xa5ling\n_START_PARAGRAPH_\nElektronisk blodtryksm\xc3\xa5ling er langt den mest udbredte metode til m\xc3\xa5ling af blodtrykket i det danske sundhedsv\xc3\xa6sen. Det er ofte en hurtig og pr\xc3\xa6cis m\xc3\xa5ling, der kr\xc3\xa6ver et minimum af tid og evne fra sundhedspersonen, hvis arbejde best\xc3\xa5r i at montere blodtryksmanchetten korrekt p\xc3\xa5 patienten. Derefter trykker man p\xc3\xa5 en knap og lader en maskine om resten. Dette giver ofte en hurtig og forholdvis pr\xc3\xa6cis m\xc3\xa5ling. _NEWLINE_Mange elektroniske blodtryksapparater har indbyggede overv\xc3\xa5gningsfunktioner, der yderligere letter arbejdet for sundhedspersonen og mindsker risikoen for menneskelige fejl. _NEWLINE_Ulempen best\xc3\xa5r naturligvis i, at desto mere kompliceret m\xc3\xa5leudstyret bliver, desto flere muligheder for funktionsfejl eller fejlbetjening er der. Og er et elektronisk blodtryksapparat f\xc3\xb8rst g\xc3\xa5et i stykker, er det ikke altid nemt at f\xc3\xa5 repareret, ligesom det oftest er v\xc3\xa6sentligt dyrere at anskaffe og vedligeholde end simplere hj\xc3\xa6lpemidler. _NEWLINE_Tilsvarende er det ikke altid, et apparat kan registrere meget h\xc3\xb8je eller lave blodtryk, ligesom visse hjertesygdomme kan give problemer. I s\xc3\xa5danne tilf\xc3\xa6lde vil man ofte v\xc3\xa6lge en auskultatorisk m\xc3\xa5ling i stedet. Endelig kan der v\xc3\xa6re ydre faktorer som vind & vejr, transport, mangel p\xc3\xa5 elektricitet m.v. der kan g\xc3\xb8re elektronisk blodtryksm\xc3\xa5ling uhensigtsm\xc3\xa6ssig eller direkte umulig.\n_START_SECTION_\nAuskultatorisk blodtryksm\xc3\xa5ling\n_START_PARAGRAPH_\nAuskultatorisk blodtryksm\xc3\xa5ling fort\xc3\xa6ller, at man m\xc3\xa5ler et blodtryk ved at lytte sig frem til det. _NEWLINE_Den auskultatoriske blodtryksm\xc3\xa5ling er efterh\xc3\xa5nden blevet den \'gammeldags\' facon. Sundhedspersonen monterer en blodtryksmanchet om patientens overarm, og pulsen findes i en puls\xc3\xa5re, arterie, i albuen. Et stetoskop placeres over arterien, hvorefter blodtryksmanchetten pumpes op manuelt til blodets passage gennem arterien afklemmes (pulsen "forsvinder"). N\xc3\xa5r luften nu langsomt lukkes ud af manchetten vil manchettens tryk p\xc3\xa5 et tidspunkt blive for lavt til at holde arterien afklemt, og blodet vil begynde at l\xc3\xb8be gennem arterien igen. Dette kan h\xc3\xb8res som et \'dunk\' i stetoskopet \xe2\x80\x93 ved det f\xc3\xb8rste af disse afl\xc3\xa6ses manometeret, der er forbundet med blodtryksmanchetten. Denne v\xc3\xa6rdi angiver systolen._NEWLINE_N\xc3\xa5r trykket i manchetten efterh\xc3\xa5nden bliver lavt nok til, at blodet kan l\xc3\xb8be uhindret gennem arterien, vil man ikke l\xc3\xa6ngere kunne h\xc3\xb8re et \'dunk\' for hvert pulsslag (lyden skabes af turbulens i blodet, n\xc3\xa5r det passerer gennem en delvist afklemt \xc3\xa5re. N\xc3\xa5r \xc3\xa5ren ikke l\xc3\xa6ngere er afklemt, er der ingen turbulens, og derfor ingen lyd at h\xc3\xb8re). Ved den sidste lyd afl\xc3\xa6ses trykket p\xc3\xa5 manometeret \xe2\x80\x93 denne v\xc3\xa6rdi angiver diastolen.\n_START_SECTION_\nPalpatorisk blodtryksm\xc3\xa5ling\n_START_PARAGRAPH_\nPalpatorisk blodtryksm\xc3\xa5ling fort\xc3\xa6ller, at man m\xc3\xa5ler blodtrykket ved at f\xc3\xb8le sig frem til det. Den anvendes sj\xc3\xa6ldent, ud over i n\xc3\xb8dsituationer eller som hurtig kontrol mens mere avanceret apparatur klarg\xc3\xb8res. Ikke desto mindre kan en palpatorisk blodtryksm\xc3\xa5ling give et godt fingerpeg om patientens tilstand._NEWLINE_Der anl\xc3\xa6gges en blodtryksmanchet om patientens overarm, og pulsen findes i puls\xc3\xa5ren, arterien, i h\xc3\xa5ndleddet. Herefter pumpes manchetten op, til manchettens tryk er stort nok til at afklemme arterien, s\xc3\xa5 blodet ikke l\xc3\xa6ngere kan str\xc3\xb8mme gennem den. Det m\xc3\xa6rkes ved, at pulsen i arterien forsvinder. Nu lukkes trykket langsomt ud af manchetten, indtil f\xc3\xb8rste pulsslag m\xc3\xa6rkes; den v\xc3\xa6rdi, der afl\xc3\xa6ses p\xc3\xa5 manometeret, er udtryk for systolen. Diastolen kan ikke findes palpatorisk.'